钦定古今图书集成/明伦汇编/官常典/第592卷 > 刘东星
## 钦定古今图书集成/明伦汇编/官常典/第592卷 > 刘东星

按《明外史》本传：“东星字子明，沁水人。隆庆二年进士。
改庶吉士，授兵科给事中。大学士高拱摄吏部，修怨
言官，以非时考察，坐谪蒲城县丞，徙卢氏知县，累迁
湖广左布政。万历二十年，擢右佥都御史，巡抚保定。
时朝鲜以倭难告，王师调集悉会天津、静海、沧州、河
间皆被灾，东星外筹刍粻，内议蠲赈，请漕粟十万石”
平籴，民赖以济。明年召为左副都御史，进吏部右侍
郎。以父老请侍养归，濒行而父卒。二十六年，河决单
之黄堌，运道湮阻。起工部左侍郎兼右佥都御史，总
理河漕。初，尚书潘季驯议开黄河上流，循商、虞而下，
历丁家道口，出徐州小浮桥，即元贾鲁所濬故道也。
时朝廷以费钜未果。东星即其地开濬。起曲里铺至
三仙台，抵小浮桥。又濬漕渠，自徐、邳至宿。计五阅月
工竣，费仅十万。诏嘉其绩，进工部尚书兼右副都御
史。明年，渠邵伯、界首二湖。又明年，奏开泇河。泇界滕、
峄间，南通淮、海，引漕甚便。前总督翁大立首议开濬。
后尚书朱衡、都御史傅希挚复言之朝廷，数遣官行
视，迄无成画。河臣舒应龙尝凿韩庄，工亦中辍，东星
力任其役。初议费百二十万，及工起，费止七万，而渠
已成十之一二。会有疾求去，屡旨尉留。卒官。后李化
龙循其遗迹，与李三才共成之，漕永便焉。东星性俭
约，历官三十年，敝衣蔬食如一日。天启初，谥“庄靖。”